Jack Mapanje
Jack Mapanje, f. 1944, malawisk lyriker. Uddannet som lærer og lingvist på Malawis Universitet og i London. Mapanje skrev sine første digte på chewa, men foretrak hurtigt det mere grænseoverskridende engelsk og kom bl.a. herved i modsætning til præsident H.K. Bandas traditionalistiske diktatur. Hans første digtsamling, Of Chameleons and Gods, udkom i London i 1981. Bogen er modernistisk i stilen og sammenstiller uden at romantisere brudstykker af metropolens liv med det hjemlige. I 1986 blev Mapanje fængslet og tilbragte tre et halvt år uden dom i Bandas berygtede Mikuyu-fængsel. Han blev løsladt efter internationalt pres i 1991 og beskrev sine rædsler i digtsamlingen The Chattering Wagtails of Mikuyu Prison fra 1993, der som sin forgænger først er blevet tilgængelig i Malawi efter Banda-styrets fald i maj 1994.